דוד זיני

דוד זיני (נולד בט"ו בטבת ה'תשל"ד – 9 בינואר 1974) הוא קצין בצה"ל בדרגת אלוף, המשמש מפקד פיקוד ההכשרות והאימונים ומפקד הגיס המטכ"לי. קודם לכן שימש בין היתר מפקד מל"י, מפקד קורס מפקדי פלוגות ומפקדי גדודים, מפקד עוצבת עידן, מפקד ומקימה של חטיבת עוז, מפקד המרכז לאימונים באש במל"י, מפקד חטיבת אלכסנדרוני ומפקד יחידת אגוז. זיני נולד בירושלים, גדל והתחנך באשדוד. בנם של הרב יוסף ופנינה זייני, לימים רב רובע ד' בעיר אשדוד. הוא בן בכור במשפחה בת עשרה ילדים. דודו הוא רב ד"ר אליהו רחמים זייני. בנעוריו למד בתלמוד תורה מורשה, בישיבה תיכונית חיספין, בישיבת שבי חברון ובמכינת קשת יהודה. התגייס לצה"ל בשנת 1992 והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. לאחר סיום המסלול שירת כשנה בפלגה מבצעית ביחידה. לאחר קורס קציני חי"ר עבר לשרת בחטיבת גולני שבה שובץ כמפקד מחלקה בגדוד 12. בהמשך היה מפקד פלוגת החוד ג' בגדוד 12, והוביל אותה בלחימה בדרום לבנון. לאחר מכן היה מפקד פלגה א' ביחידת אגוז. בעת מבצע חומת מגן היה בחופשת לימודים. הוא קטע את לימודיו ושב לחטיבה עד לסיום המבצע. בהמשך היה סגן מפקד גדוד 51. לאחר מכן היה מפקד מחזור האימון המתקדם בבא"ח גולני. במלחמת לבנון השנייה שימש כמפקד חפ"ק חטיבת גולני. בשנת 2006 הועלה לדרגת סא"ל ומונה למפקד גדוד 51, תפקיד שבו שימש עד שנת 2008. במרץ 2007 התמודד עם מרד של לוחמי הגדוד, לאחר שהפסיק נורמות פסולות בנוגע להבדלי ותיקות-צעירות. ביולי 2007 יצא הגדוד בפיקודו לפעילות מבצעית בעזה שנמשכה עד פברואר 2008. במסגרתה הוביל את הגדוד בלחימה ברצועת עזה בעשרות מבצעים, שבהם נהרגו מחבלים רבים, אותרו מצבורי אמצעי לחימה והושמדו תשתיות טרור. על הלחימה הממושכת והנחושה קיבל הגדוד ב-27 באפריל 2008 צל"ש יחידתי, ממפקד פיקוד הדרום, יואב גלנט. בשנת 2008 מונה למפקד יחידת אגוז, והוביל אותה בלחימה במבצע עופרת יצוקה. בשנת 2010 סיים את התפקיד ויצא ללימודים. בשנת 2011 הועלה לדרגת אל"ם ומונה למפקד חטיבת אלכסנדרוני ולמפקד מגמה בקורס מפקדי פלוגות ומפקדי גדודים. בשנת 2013 היה במקביל מפקד המרכז לאימונים באש במל"י. במהלך מבצע צוק איתן, לאחר פציעתו של מפקד חטיבת גולני, רסאן עליאן, זיני מונה באופן זמני כמחליפו, והוביל את החטיבה בהמשך קרב שג'אעייה במזרח עזה. את תפקידיו אלו סיים בשנת 2014. לאחר מכן היה קצין אג"ם של פיקוד המרכז בין השנים 2014–2015. ב-6 ביולי 2015 מונה להקים את חטיבת עוז וב-27 בדצמבר נכנס לתפקידו כמפקד החטיבה הראשון. את תפקידו סיים ב-17 באוגוסט 2017. לאחר מכן היה חניך במכללה לביטחון לאומי במחזור מ"ה (2017–2018). ב-29 בינואר 2018 הועלה לדרגת תא"ל וב-31 בינואר נכנס לתפקידו כמפקד עוצבת עידן, ובמקביל שימש מפקד קורס מפקדי פלוגות ומפקדי גדודים בין השנים 2019–2020. בתפקידו כמפקד עוצבת עידן שירת עד 10 בספטמבר 2020. ב-24 ביוני 2020 מונה למפקד מל"י, ושימש בתפקיד עד 27 באוקטובר 2022. ב-1 ביוני 2023 הועלה לדרגת אלוף וב-5 ביולי נכנס לתפקידיו כמפקד פיקוד ההכשרות והאימונים ומפקד הגיס המטכ"לי. ב-7 באוקטובר 2023, מייד עם היוודע דבר מתקפת הפתע על ישראל, מיהר מביתו ברמת הגולן דרומה, נלחם יחד עם כוחות בשטח וחיסל חוליות מחבלים שחדרו מרצועת עזה לאזור קיבוץ מפלסים ונלחם בקרב מפלסים. במהלך מלחמת חרבות ברזל נודע על קיום מסמך מסווג שכתב במאי 2023, לאחר בקרה ממושכת ורב-מערכתית שביצע על פעילות צה"ל סביב הגדר מול רצועת עזה לנוכח תרחישים שונים, לבקשת מפקד אוגדת עזה תא"ל אבי רוזנפלד. במסמך הצביע זיני על תרחישי קיצון שכללו חדירת מחבלים תחת הפתעה מודיעינית מוחלטת, ועל המענה הנדרש עבורם, ובסיכומו התייחס ל"קונספציה" שנוצרה סביב הגדר. לקראת עזיבתו של האלוף אבי גיל את משרת המזכיר הצבאי של ראש הממשלה הועלה שמו של זיני כמועמד לתפקיד, ורה"מ נתניהו אף ביצע איתו ראיון לקראת אפשרות זו. בעקבות אפשרות של חקיקת חוק גיוס חדש, בזמן מלחמת חרבות ברזל, היה שותף זיני לניסיון להקמת חטיבה חרדית שתאפשר לחרדים שילוב בצה"ל יחד עם שמירה על ערכיהם, ובכפוף לפסיקות ההנהגה החרדית. לשם כך נפגש עם הרב דוד לייבל בבני ברק, וביציאתו מהפגישה הותקף רכבו על ידי קיצוניים. זיני מתגורר במושב קשת שברמת הגולן, נשוי לנעמי ואב לאחד עשר ילדים. הוא בעל תואר ראשון בחינוך ותואר שני בביטחון לאומי ובמנהל ציבורי מהמכללה לביטחון לאומי. מדיה וקבצים בנושא דוד זיני בוויקישיתוף אמיר בוחבוט, גולני: המג"ד אוסר על הקמת פינות הנצחה, באתר nrg‏, 30 במאי 2008 אמיר בוחבוט, מרד בגולני: עשרות חיילים נטשו את הבסיס, באתר nrg‏, 1 במרץ 2007 אביחי בקר, גולני שלי, גולני שלהם, הארץ, 8 באוקטובר 1998, כפי שהועלה באתר פרש שי לוי, ‏פקודה אחת – אלף איש מזנקים לפעולה, באתר ‏מאקו‏, 24 בינואר 2013 מאיה פולק, נועז וקשוח: הכירו את מפקד חטיבת הקומנדו החדשה, באתר nrg‏, 13 בספטמבר 2015 מערכת אתר צה"ל, תא"ל דוד זיני מונה למפקד עוצבת "עידן", באתר צה"ל, 31 בינואר 2018 חנן גרינווד, "היום זו הקורונה, ומחר - האויב", באתר ישראל היום, 10 בנובמבר 2020 צה"ל חושף: הדרך של האלוף הסרוג - מהגדוד בגולני ועד התפקיד הנכסף, באתר כיפה, 7 ביולי 2023 מאיה פולק, נועז וקשוח: הכירו את מפקד חטיבת הקומנדו החדשה, באתר nrg‏, 13 בספטמבר 2015 אביחי בקר, אייזן פטון, הארץ, 10 בספטמבר 1999, כפי שהועלה באתר פרש אביחי בקר, גולני שלי, גולני שלהם, הארץ, 8 באוקטובר 1998, כפי שהועלה באתר פרש עמוס הראל, בחפ"ק המבצע ברמאללה הקשיבו הלוחמים לדיווחים מהצפון, באתר הארץ, 12 במרץ 2002 עשהאל לובוצקי, מן המדבר והלבנון, הוצאת ידיעות ספרים, 2008 עמוס הראל, חייל גולני נרדם בפעילות בעזה, הכוח חזר בלעדיו לישראל, באתר הארץ, 30 ביולי 2007 יוסי יהושוע, "קודמו המג"דים שלחמו בעזה", ידיעות אחרונות, 3 במרץ 2008 צל"ש יחידתי - גדוד 51 (הבוקעים הראשון) מגולני, באתר הגבורה 10 דברים שלא ידעתם על האלוף הסרוג החדש: למד בתלמוד תורה ואב ל-11 ילדים, באתר כיפה, 3 במאי 2023 אמיר בוחבוט‏, מי ימונה למפקד גולני? מאבקים בצמרת ומועמד דרוזי, באתר וואלה, 21 באוקטובר 2013 יואב זיתון, אליאור לוי ונועם (דבול) דביר, המטכ"ל הצדיע לשרון: "לוחם אמיץ ומנהיג", באתר ynet, 13 בינואר 2014 שי לוי, ‏פקודה אחת – אלף איש מזנקים לפעולה, באתר ‏מאקו‏, 24 בינואר 2013 יוסי יהושוע, בזמן הקרב, הקצין הנועז מונה למח"ט גולני המחליף, באתר ynet, 20 ביולי 2014 אמיר בוחבוט‏, הפצצה כבדה בשג'אעיה: 100 מטרות, פצצות במשקל טון, באתר וואלה, 23 ביולי 2014 הרמטכ"ל הורה על הקמת חטיבת קומנדו, באתר צה"ל (דרך ארכיון האינטרנט), 6 ביולי 2015 אמיר בוחבוט‏, מינויים בצה"ל: המזכיר הצבאי לממשלה ימונה למפקד אוגדת עזה, באתר וואלה, 3 ביולי 2017 יוני קמפינסקי, סבב מינויים לתפקידי תא"ל בצה"ל, באתר ערוץ 7, 3 ביולי 2017 תא"ל אבי רוזנפלד נכנס לתפקידו כמפקד עוצבת עידן, באתר צה"ל, 10 בספטמבר 2020 עדו בן פורת, דוד זיני ונמרוד אלוני הועלו לדרגת אלוף. גלנט: "יש על מי לסמוך ויש במי להתגאות", באתר ערוץ 7, 1 ביוני 2023 נכנס לתפקידו אלוף דוד זיני כמפקד פיקוד ההכשרות והאימונים והגיס המטכ"לי, באתר צה"ל, 7 ביולי 2023 יואב זיתון, איתן גליקמן, הקצינים הוותיקים הסתערו על מחבלים בזמן הטבח בדרום - וחיסלו אותם | תיעוד, באתר ynet, 8 באוקטובר 2023 אמיר בוחבוט‏, האלוף שהצביע כבר במאי על נקודות התורפה בגבול עזה: "מסמך מכאיב והופך את הבטן", באתר וואלה, 15 בינואר 2024 מחפש מזכיר צבאי: נתניהו ראיין את ברק חירם ודוד זיני, באתר ערוץ 7, ‏א' באדר ב׳ תשפ"ד איציק ברנדויין, החטיבה החרדית החדשה בצה"ל: ההוראה שתינתן למפקדים מהציונות הדתית, באתר ערוץ 7, ‏י"ב בתמוז תשפ"ד הלל ביטון רוזן, אלחנן מזוז, הפגישה הדרמטית בין האלוף זיני לנציגי המגזר החרדי בבני ברק, באתר ערוץ 14, ‏י' תמוז ה'תשפ"ד